**СКУПШТИНИ ГРАДА НИША**

**КОМИСИЈИ ЗА ИМЕНОВАЊЕ УЛИЦА**

**На основу члана 56 Устава Републике Србије доле потписани грађани подносе**

**ПЕТИЦИЈУ**

**Против промене назива улице 12. српске бригаде, Општина Палилула, Ниш**

**Са захтевом да се на петицију одговори**

Поштовани,

Против смо одлуке скупштине града од 21.01.2020. године о промени постојећег назива улице 12. српске бригаде у Општини Палилула у Нишу и додели новог назива : улица Зорана Красића.

ОБРАЗЛОЖЕЊЕ

Улица 12. српске бригаде у Општини Палилула носи тај назив од самог формирања улице, годинама уназад. Улица носи назив по чувеној бригади из ових крајева, састављеној од народа који је своје слободарске традиције преносио с колена на колено и учествовао у бројним ослободилачким борбама и имао своје жртве. Сматрамо да је то довољан разлог да ова улица задржи свој назив и убудуће.

Препоручујемо свим члановима комисије да прочитају дело “12. српска бригада” Драгољуба Мирчетића (1922-2004) ,једног од најактивнијих нишких историчара и публициста друге половине 20. века.

Такође сматрамо да се за доделу имена Зоран Красић нису стекли ни минимални услови. Од смрти Зорана Красића није прошло ни две године и није испуњен основни предуслов временске и историјске дистанце како би се утврдила и констатовала дела те личности, која га истичу и по којима заслужује да буде почаствован тиме што ће нека улица у Нишу носити његово име.

Коректно би било да се спровела и нека врста анкете код суграђана који живе у области ове улице.

Сматрамо да је одлука неисправна и да је то била иницијатива једног становника улице 12. српске бригаде, Народног посланика и одборника у Скупштини града Ниша, члана Српске Радикалне Странке, гдина. Николе Савића.

С таквом одлуком ми, доле потписани, изражавамо своје незадовољство.

Посебно истичемо да оваква непотребна измена назива улице ствара непотребне и значајне трошкове ,не само у новцу већ и времену око измене података у личној документацији, као и код других институција (банака, установа и сл.) оних који живе у тој улици. Такође и измена врло обимне документације привредних субјеката који обављају делатност у тој улици, а о којима се води евиденција код већег броја надлежних државних органа и организација.

Указујемо и на то да нас, који живимо и обављамо делатност у овој улици, нико није претходно консултовао и затражио мишљење око измене постојећег назива улице.

Захтевамо да нас упознате да ли је испоштована комплетна процедура (сагласност надлежног министарства, сагласност градског већа) пре изгласавања у Скупштини града Ниша.

**Од свих упитаних становника, петицију није потписало једно домаћинство, као и иницијатор промене имена улице.**

**Преко 90% домаћинстава у улици 12. српске бригаде својим потписом изразили су изразито противљење промене назива улице.**

**Позивамо комисију за именовање улица у Нишу да поново преиспита своју одлуку и задржи постојећи назив улице тј. улица 12. српске бригаде.**

**Копија петиције биће достављена надлежним градским институцијама, надлежном министарству као и медијима.**

**Одговор доставити на адресу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

У Нишу,

дана \_\_\_\_\_\_\_\_